
საქართველოს მთავრობის 
განკარგულება №321
2012 წლის 21 თებერვალი
ქ. თბილისი
შპს „ოლიმპიური სახლისათვის“ საქართველოს თავდაცვის სამინისტროს მიერ სარგებლობაში არსებული უძრავი ქონების უსასყიდლო აღნაგობის ფორმით გადაცემის თაობაზე თანხმობის მიცემის შესახებ
1. „სახელმწიფო ქონების შესახებ“ საქართველოს კანონის 36-ე მუხლის მე-2 პუნქტის  შესაბამისად, საქართველოს თავდაცვის სამინისტროს მიეცეს თანხმობა, შპს „ოლიმპიურ სახლს“ უსასყიდლო აღნაგობის ფორმით, 25 წლის ვადით, სარგებლობაში გადასცეს საქართველოს თავდაცვის სამინისტროს სარგებლობაში არსებული 216051.00 კვ.მ არასასოფლო-სამეურნეო დანიშნულების მიწის ნაკვეთი (საკადასტრო კოდი №71.51.02.362).
2. სარგებლობაში გადაცემა განხორციელდეს შემდეგი პირობებით:
ა) ხელშეკრულების გაფორმებიდან 2 წლის განმავლობაში გადაცემულ მიწის ნაკვეთზე შპს „ოლიმპიური სახლის“ მიერ შესაბამისი შენობა-ნაგებობების აშენება, ინფრასტრუქტურის (მათ შორის, გასახდელები, საშხაპეები, სამედიცინო მომსახურების ცენტრი) მოწყობა და აღნაგობის ვადის დასრულების შემდგომ სახელმწიფო საკუთრებაში უსასყიდლოდ გადაცემა;
ბ) აღნაგობის ვადის მოქმედების პერიოდში საქართველოს თავდაცვის სამინისტროს მიენიჭება სარგებლობაში გადაცემული მიწის ნაკვეთით და მასზე აშენებული/მოწყობილი შენობა-ნაგებობებით/ინფრასტრუქტურით უსასყიდლოდ სარგებლობის უფლება.
3. აღნაგობის ვადის დასრულების შემდგომ სახელმწიფო საკუთრებაში უსასყიდლოდ გადაცემული ქონება მიიღოს და ბალანსზე აიყვანოს საქართველოს თავდაცვის სამინისტრომ.
4. საქართველოს ეკონომიკისა და მდგრადი განვითარების სამინისტრომ განახორციელოს შესაბამისი ღონისძიებები სახელმწიფო საკუთრებაში არსებულ ქონებასთან დაკავშირებით შპს „ოლიმპიურ სახლთან“ უსასყიდლო აღნაგობის ხელშეკრულების გაფორმების მიზნით.
პრემიერ-მინისტრი                                             ნ. გილაური




